# Karel Čapek

Karel Čapek (Malé Svatonovice, Bohèmia 9 de gener de 1890 - Praga 25 de desembre de 1938) fou un escriptor, intel·lectual, periodista, dramaturg i traductor. Primer President del PEN Club txecoslovac. L'any 1935 H.G. Wells el proposà com a president del PEN Club Internacional (càrrec que ell no acceptà), aquell mateix any participà en el Congrés Internacional d'Escriptors celebrat a París. El seu valor literari va ser reconegut internacionalment i se'l proposà set vegades com a candidat al Premi Nobel de Literatura. També fou un important patriota txecoslovac, amic de Tomáš Garrigue Masaryk (president de la Primera República de Txecoslovàquia). Es casà amb l'actriu teatral i escriptora Olga Scheinpflugová.

## Biografia

L'any 1915 es va llicenciar a la Facultat de Filosofia de la Universitat Carolina de Praga. Fins al 1917 escriví obres amb el seu germà Josef, després n'escriví de pròpies. Entre 1921 i 1923 va ser President del Teatre Vinohrady de Praga. És autor d'al·legories que, amb elements de ciència-ficció, presenten una humanitat hostilitzada per les seves pròpies creacions, producte d'una ambició desmesurada. A Krakatit imaginà un cas d'aplicació tecnològica d'efectes imprevisibles i catastròfics, i amb La guerra de les salamandres una sàtira política de to apocalíptic. En la mateixa línia s'ha de situar l'obra R.U.R. (Rossum's Universal Robots), a la qual encunyà la paraula robot. El protagonista crea unes criatures mecàniques a imatge i semblança dels éssers humans per a utilitzar-les de mà d'obra barata, però un altre personatge, un psicòleg, els confereix ànima i es rebel·len contra els humans.
Més endavant, les seves novel·les són de caràcter filosòfic, centrades en els conceptes d'identitat, el conflicte entre l'individu i el món, i en el sentit contradictori i ambigu de la noció de realitat.

## Obres

* R.U.R. (Rossum's Universal Robots) (1920)
* Ze života hmyzu (De la vida dels insectes, 1921, amb el seu germà Josef)
* Továrna na Absolutno (La fàbrica de l'absolut, 1922)
* Věc Makropulos (L'afer Makropulos, 1922)
* Krakatit (1924)
* Povídky z jedné kapsy (Contes d'una butxaca, 1929)
* Kniha apokryfů (Contes apòcrifs, 1932, 2a edició 1945. Traduït al català per Montse Tutusaus com a Apòcrifs, Males Herbes, 2023)
* Hordubal (1933)
* Povětroň (El meteor', 1934)
* Obyčejný život (Una vida en comú, 1934)
* Válka s mloky (La guerra de les salamandres, 1936) Traducció de Núria Mirabet i Cucala
* Bílá nemoc (La pesta blanca, 1937)
* Matka (La mare, 1938)
* Hovory s T.G.Masarykem (Converses amb T.G.Masaryk, 1928-35).

## Referències

* ↑ «Karel Capek: libros y biografía autor» (en castellà). Lecturalia.
* ↑ Sellarès, Jordi. «La guerra de les salamandres». L'Accent, 04-04-2016. [Consulta: 26 novembre 2022].
* ↑ «Karel Čapek, popularizador de la palabra ‘robot’, nació hace 130 años» (en castellà). Radio Prague International, 09-01-2020. [Consulta: 26 novembre 2022].
* ↑ Martín Badia, Júlia; Valls Murtra, Pau. En què pensen els robots? Un diàleg sobre els reptes ètics en l'era digital. Lleida: Pagès Editors, 2022, p. 34. ISBN 978-84-1303-345-7.
* ↑ Jerabkova, Simona; Rosich, Anna. «Karel Čapek». Visat.cat. [Consulta: 26 novembre 2022].
* ↑ Casas, Elena. «Literatura txeca més enllà de Kundera: traduccions al català (II)». La Lectora, 15-03-2022. [Consulta: 26 novembre 2022].
* ↑ Klein (1989), p. 71

## Bibliografia

* Klein, Artur. Atlas de Informática. Barcelona: Mistral, 1989. ISBN 8478600434.